ITD รูดหนักในรอบเกือบ 4 ปี สะท้อนจิตวิทยาเชิงลบ หลัง CEO ถูกคุมตัวคดีลักลอบล่าสัตว์สงวน
ITD รูดหนัก 4% สะท้อนจิตวิทยาเชิงลบ หลัง CEO ถูกคุมตัวคดีลักลอบล่าสัตว์สงวน ล่าสุด ณ เวลา 10.32 น. ราคาอยู่ที่ 3.72 บาท ลดลง 0.14 บาท หรือ 3.63% สูงสุดที่ระดับ 3.76 บาท ต่ำสุดที่ระดับ 3.70 บาท มูลค่าการซื้อขาย 80.56 ล้านบาท
6 ก.พ. 2561

ผู้สื่อข่าวรายงานว่า ราคาหุ้นบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ณ เวลา 10.32 น. ราคาอยู่ที่ 3.72 บาท ลดลง 0.14 บาท หรือ 3.63% สูงสุดที่ระดับ 3.76 บาท ต่ำสุดที่ระดับ 3.70 บาท มูลค่าการซื้อขาย 80.56 ล้านบาท โดยราคาหุ้นปรับตัวลดลงทำจุดต่ำสุดในรอบ 3 ปี 9 เดือน นับตั้งแต่ราคาหุ้นอยู่ที่ระดับ 3.66 บาท เมื่อวันที่ 23 พ.ค.2557

โดยราคาหุ้น ITD ที่ปรับตัวลดลงในวันนี้ (6 ก.พ.2561) มาจากการที่นักลงทุนขายหุ้นออกมาจากความกังวลในประเด็นที่ นายเปรมชัย กรรณสูต ซึ่งเป็นประธานบริหาร ITD ได้ถูกควบคุมตัวภายหลังจากเจ้าหน้าที่หน่วยพิทักษ์ป่ามหาราช ตรวจพบซากไก่ฟ้าหลังเทา ,เนื้อเก้ง และซากเสือดำ
อีกทั้งได้ตรวจพบอาวุธปืนยาวขนาด .22 จำนวน 1 กระบอก ,อาวุธปืนไรเฟิลติดลำกล้องจำนวน 1 กระบอก พร้อมทั้งอาวุธปืนลูกซองแฝด จำนวน 1 กระบอก และเครื่องกระสุนพร้อมใช้งาน ในแคมป์พักแรมของนายเปรมชัย ในจุดบริเวณห้วยปะชิ อยู่ระหว่างหน่วยฯ ทิคอง กับหน่วยฯ มหาราช ซึ่งเป็นจุดที่เขตรักษาพันธุ์สัตว์ป่าทุ่งใหญ่นเรศวรด้านตะวันตกไม่อนุญาตให้ตั้งแคมป์ ซึ่งขณะนี้อยู่ระหว่างดำเนินคดี สภ.ทองผาภูมิ ตามที่ได้รายงานในข่าว
“เปรมชัย” โดนตั้ง 6 ข้อหาหนักลักลอบล่าสัตว์สงวนทุ่งใหญ่ฯ จับตา! หุ้น ITD ส่อแววดิ่งเหว
ทั้งนี้คาดว่าประเด็นดังกล่าวยังคงกดดันราคาหุ้น ITD ไปอีกสักระยะจนกว่าจะมีความคืบหน้าชัดเจนในประเด็นดังกล่าว
 